Chaos by Limpopo-laerskool toe betogers perseel binnestormLaerskool Pietersburg Noord. Foto: Google Maps Kol. Ronel Otto, woordvoerder van die polisie, het gesê die voorval het omstreeks 12:40 plaasgevind toe die ouers en leerders met geweld hul pad tot op die skoolterrein oopgedwing het. “Onderwysers by die skool het vinnig gereageer deur hul klaskamers te sluit en te wag vir die polisie om op te daag. Toe die polisie opdaag, is die betogers verjaag en orde herstel,” het Otto gesê. Otto wou nie die skole se name noem nie, maar ŉ betroubare bron van Laerskool Pietersburg-Noord het bevestig dat die betogers van Luthuli Primary School was. Volgens die bron was die ouers en leerders van die skool ongelukkig omdat hulle meen die departement van onderwys gee nie gehoor aan hul versoek vir lessenaars, stoele, handboeke en ander benodigdhede nie. Hulle het dus probeer om tafels en stoele van Laerskool Pietersburg-Noord weg te dra, maar kon nie daarin slaag nie. Die betogers het ook daarop aangedring om die LUR van onderwys se dogter te sien, hoewel sy nie ŉ leerder van Laerskool Pietersburg-Noord is nie. Op ŉ vraag hoekom hulle dit doen, het een van die betogers glo ŉ onderwyser van Laerskool Pietersburg-Noord toegesnou, “Because you’re white!”. Attie Visagie, skoolhoof van Laerskool Pietersburg-Noord, het die voorval aan Maroela Media bevestig. “Ons sal formele klagtes teen die skoolhoof en die beheerliggaam van die betrokke skool lê wat die voorval georkestreer het en vir die aanrandings en ontwrigting van onderrig verantwoordelik was,” het Visagie gesê. “Daar is geen manier hoe sulke gedrag geregverdig kan word nie. Ons skool het ook nie altyd genoeg handboeke nie, maar ons maak ŉ plan en rol boeke af soos nodig. Ons bars nie by ŉ ander skool in en ontwrig hul onderrig nie.” Otto het gesê geen beserings is aangemeld nie en daar is in dié stadium geen aanklagte aanhangig gemaak nie.